Crna Gora

Adresa: Karađorđeva bb,

81000 Podgorica, Crna Gora

tel: +382 20 242 530

fax: +382 20 242 329

kabinet@gov.me

Vlada Crne Gore

Predsjednik Vlade

Broj: 01-076/24-4472

Podgorica, 18.12.2024. godine

Klub poslanika Pokret Evropa sad

Poslanik, g-din Jovan Subotić

**POSLANIČKO PITANJE**

Projekat Velje Brdo je pod budnom pažnjom javnosti. Šta je to do sada urađeno kada je taj projekat u pitanju i kada će početi pripremni radovi, kao i na koji način će građani moći da se prijave za kupovinu stanova u sklopu ovog projekta?

**ODGOVOR**

Uvaženi poslaniče Subotiću,

Sa posebnim zadovoljstvom mogu da kažem da se na projektu „Velje Brdo“ radi punom parom. Razumijem da je ovaj posao pod budnim okom javnosti jer je riječ o najvećem razvojnom poduhvatu ove vrste u Crnoj Gori.

Zato, prije svega, za građane, državljane Crne Gore, imamo dobru vijest – pripremljena je digitalna platforma putem koje će, uskoro, na jednostavan način, moći da iskažu svoje interesovanje za kupovinu stana na Veljem Brdu. I već sada mogu da saopštim - interesovanje je ogromno i uskoro će biti pretočeno u brojke. Na sajtu, na kome će građani pokazati interesovanje za kupovinu stana u sklopu ovog projekta, koji je od vitalnog značaja za brojne porodice i pojedince, biće ponuđeni stanovi od 60 m2 i 100m2, prihvatljivi svim kategorijama društva, a osiguraće se izgradnja uz upotrebu najkvalitetnijih materijala i primjenu optimalnih tehničkih rješenja.

Kao što je poznato, u Budžetu za 2025. godinu opredijeljeno je 10 mil. € za ovaj projekat – 5 mil. za izgradnju infrastrukture; blizu 4 mil. za izgradnju ostalih objekata; 1 mil. za izradu projekata. Istovremeno, usvajanjem planske dokumentacije stvaraju se preduslovi da se krene u konkretne aktivnosti na realizaciji projekta, na čijim pripremama se intezivno radilo u prethodnom periodu.

Usvajanjem Plana javnih nabavki, već u februaru naredne godine, raspisuje se tender za izradu projektne dokumentacije i izgradnju moderne saobraćajnice bulevarskog tipa i prateće komunalne infrastrukture za Prvu fazu stambeno-poslovnog kompleksa ˝Velje brdo˝ .

Uporedo, kroz detaljnu analizu, teku aktivnosti koje će rezultirati razradom projektne dokumentacije Prve faze urbanih blokova i stanova koji će biti po mjeri savremenog čovjeka.

Izgradnja infrastrukture i objekata ići će uporedo, a početak ovih radova očekuje se već na jesen naredne godine.

U završnoj fazi je izrada modela za osnivanje organizacione jedinice koja će upravljati cijelim projektom, koji podrazumijeva izgradnju ukupno oko 20 hiljada stanova.

Prva faza projekta obuhvata oko pet hiljada stambenih jedinica, a Koordinaciono tijelo isplaniralo je da početak gradnje počne krajem 2025., a prva useljavanja 2026. godine.

Odgovorim i kvalitetnim finansijskim i inženjerskim planiranjem gradiće se novo urbano naselje koje će njegovim stanovnicima omogućiti kvalitetan život, po najsavremenijim standardima.

„Velje Brdo“ je projekat od javnog interesa i kroz njega su iskazani odlučnost i napori Vlade za unapređenje kvaliteta života građana, ostanak mladih u Crnoj Gori, razvoj infrastrukture i ekonomije.

S poštovanjem,

 **PREDSJEDNIK VLADE**

 **mr Milojko Spajić**